S-776/2010

Mál þetta sem dómtekið var í dag er höfðað með ákæru lögreglustjórans á Suðurnesjum útgefinni 27. september sl. á hendur J-kk-þgf Á-kk-þgf J-kk-þgf kt. 000000-0000, Hólavöllum 6, Grindavík, fyrir,

I. (008-2009-9726)

Fyrir umferðarlagabrot, með því að hafa þriðjudaginn 01. september 2009, ekið bifreiðinni VY-152, án þess að hafa ökuskírteini meðferðis, norður Grindavíkurveg, skammt sunnan við Seltjörn, Grindavík, á 141 kílómetra hraða á klukkustund, að teknu tilliti til vikmarka, þar sem leyfður hámarkshraði er 90 kílómetrar á klukkustund.

Telst háttsemi þessi varða við 1. mgr. 48. gr. og 2. mgr. 37. gr., sbr. 1. mgr. 100. gr. umferðarlaga nr. 50/1987.

II. (013-2009-2966)

Fyrir eftirtalin brot gegn umferðarlögum og lögum um ávana- og fíkniefni framin laugardaginn 17. október 2009;

1. Fyrir umferðarlagabrot, með því að hafa ekið bifreiðinni OY779, undir áhrifum ávana- og fíkniefna sem bönnuð eru á íslensku yfirráðasvæði (tetrahýdrókannabínól 18 ng/ml í blóði) og því ekki verið fær um að stjórna bifreiðinni örugglega, á Borgarbraut við Sandvík í Borgarbyggð.

Telst þessi háttsemi ákærða varða við 1., sbr. 2. mgr. 45. gr.a, sbr. 1. mgr. 100. gr. umferðarlaga nr. 50/1987, sbr. 5. gr. laga nr. 66/2006.

2. Fyrir fíkniefnalagabrot, með því að hafa í vörslum sínum 2,39 g af kannabisefnum sem hann faldi annars vegar í bifreiðinni OY779, og hins vegar á sér, nánar tiltekið í buxnavasa, en lögreglan fann fíkniefnin við leit í bifreiðinni og á ákærða í kjölfar afskipta sbr. 1. hluta ákæruliðs.

Telst háttsemi þessi varða við 2., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, sbr. lög nr. 13/1985 og lög nr. 68/2001.

III.  (008-2010-5230)

Fyrir nytjastuld og umferðarlagabrot, með því að hafa fimmtudaginn 03. júní 2010, tekið í heimildarleysi bifreiðina MJ195 frá bifreiðarstæði við Skógarbraut 929, Reykjanesbæ og ekið bifreiðinni, undir áhrifum ávana- og fíkniefna (Amfetamín í blóði mældist 555 ng/ml og Tetrahýdrókannabínól í blóði mældist 0,9 ng/ml), á Reykjanesbraut skammt sunnan við Flugvallarveg, Reykjanesbæ.

Telst háttsemi þessi varða við 1. mgr. 259. gr. almennra hegningarlaga nr. 19/1940, sbr. lög nr. 20/1956 og 1. mgr. sbr. 2. mgr. 45. gr. a., sbr. 5. gr. laga nr. 66/2006, sbr. 1. mgr. 100. gr. umferðarlaga nr. 50/1987

IV. (008-2010-5230)

Fyrir vopnalagabrot, með því að hafa, fimmtudaginn 03. júní 2010, haft í vörslum sínum án heimildar Butterfly hníf með 10 cm löngu blaði sem lögregla fann undir hægra aftursæti lögreglubifreiðar eftir að hann var búinn að sitja þar.

Telst háttsemi þessi varða við 1. mgr., sbr. b. lið 2. mgr. 30. gr., sbr. 1. mgr. 36. gr. vopnalaga nr. 16/1998.

Þess er krafist að ákærði verði dæmdur til refsingar og til greiðslu alls sakarkostnaðar. Þess er einnig krafist að ákærði verður dæmdur til sviptingar ökuréttar, skv. 101. gr. og 102. gr. umferðarlaga nr. 50/1987, sbr. 25. gr. laga nr. 44/1993, 4. gr. laga nr. 57/1997 og 18. gr. laga nr. 66/2006.

Þá er þess krafist að ákærði verði dæmdur til að sæta upptöku á 2,39 gr af marihuana, samkvæmt heimild í 6. mgr. 5. gr. laga nr. 65/1974, sbr. lög nr. 10/1997 og 68/2001, sbr. 2. mgr. 14. gr. reglug. nr. 233/2001.

Þá er þess krafist að það vopn sem lögregla lagði hald á sbr. IV. ákærulið verði gerð upptæk með vísan til 1. mgr. 37. gr. vopnalaga nr. 16/1998

Ákærði hefur krafist vægustu refsingar sem lög leyfa og þess að gæsluvarðhald sem hann hefur sætt frá því 14. september sl. komi til frádráttar með fullri dagatölu. Þá gerir verjandi kröfu um málsvarnarlaun.

Ákærði hefur í þinghaldinu í dag játað þær sakir sem hann er borinn ákæru og fallist á upptökukröfu sem sett er fram í ákæru. Staðfest er að ákærði hefur sótt meðferð vegna fíkniefnavanda síns hjá S.Á.Á.

Verður mál þetta því dæmt samkvæmt heimildarákvæði 164. gr. laga nr. 88/2008 um meðferð sakamála, en með skýlausri játningu ákærða, sem samrýmist öðrum gögnum málsins, telst sannað að hann hafi gerst sekur um þá háttsemi sem honum er gefin að sök í ákæru og þar eru réttilega heimfært til refsiákvæða. Hvorugur málsaðili hefur gert kröfu um að aðalmeðferð fari fram.

Dómari gaf sækjanda og verjanda kost á að tjá sig um lagaatriði og ákvörðun viðurlaga.

Ákærði sem fæddur er 2. júní 1988 á ekki að baki neinn sakarferil svo vitað sé.

Þykir refsing ákærða hæfilega ákveðin 2 mánaða fangelsi sem rétt þykir að skilorðsbinda eins og segir í dómsorði.

Þá skal ákærði sæta upptöku á 2,39 g af marihuana og Butterfly hnífi sem lögregla lagði hald á við rannsókn málsins.

Samkvæmt 219. gr. laga nr. 88/2008 um meðferð sakamála ber að dæma ákærða til greiðslu alls sakarkostnaðar eins og segir í dómsorði.

Ó-kk-nf Á-kk-nf H-kk-nf fulltrúi lögreglustjórans á Suðurnesjum sótti málið.

S-kk-nf S-kk-nf héraðsdómari kveður upp dóminn.

DÓMSORÐ:

Ákærði, J-kk-nf Á-kk-nf J-kk-nf, sæti fangelsi í 2 mánuði en fresta skal fullnustu refsingarinnar og hún niður falla að liðnum 2 árum frá dómsbirtingu haldi ákærði almennt skilorð 57. almennra hegningarlaga nr. 19/1940, sbr. 4. gr. laga nr. 22./1955.

Ákærði er sviptur ökurétti í 19 mánuði frá dómsbirtingu.

Þá skal ákærði sæta upptöku á 2,39 g af marihuana og Butterfly hnífi sem lögregla lagði hald á við rannsókn málsins.

Ákærði greiði 234.712 krónur í sakarkostnað.

S-kk-nf S-kk-nf